Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EØF) nr. 1408/71 for så vidt angår dens udvidelse til at omfatte tredjelandsstatsborgere« () (98/C 157/08)

Rådet for Den Europæiske Union besluttede den 6. januar 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's sektion for Social-, Familie-, Uddannelses- og Kulturspørgsmål, som udpegede Giorgio Liverani til ordfører. Sektionen vedtog sin udtalelse den 12. marts 1998.

Det Økonomiske og Sociale Udvalg vedtog på sin 353. plenarforsamling af 25. og 26. marts 1998, mødet den 25. marts 1998, med 109 stemmer for, 1 imod og 4 hverken for eller imod, følgende udtalelse.

1. Indledning

1.1. Kommissionens forslag bygger på EF-traktatens artikel 51 og 235 og har til formål at udvide fællesskabskoordineringen af de sociale sikringsordninger, der er fastsat ved forordning (EØF) nr. 1408/71, til at omfatte arbejdstagere og selvstændige erhvervsdrivende, der er forsikret i en medlemsstat, men som ikke er EU-statsborgere.

1.2. Forslaget sigter mod at udbygge forordning (EØF) nr. 1408/71 og er et led i planen om at styrke den sociale sikring og forbedre retsstillingen for tredjelandsstatsborgere, som har lovmæssig bopæl i Fællesskabet.

2. Generelle bemærkninger

2.1. ØSU ser positivt på Kommissionens forslag og er enig i begrundelserne og »betragtningerne«, der tjener til at bekræfte den målsætning om social ligebehandling af tredjelandsstatsborgere, der blev understreget i hvidbogen om socialpolitik (1994) og i det sociale handlingsprogram på mellemlang sigt (1995-1997).

2.2. ØSU henleder i den forbindelse opmærksomheden på anbefalingerne i dets udtalelser om tredjelandsstatsborgeres stilling () og fremhæver ligeledes, at vigtigheden af at overholde princippet om ikke-diskrimination af tredjelandsstatsborgere i socialpolitisk sammenhæng og som led i strategien for bekæmpelse af racisme og fremmedhad for nylig er blevet bekræftet i resolutioner fra Rådet () og Europa-Parlamentet ().

2.3. ØSU henleder endvidere opmærksomheden på »Handlingsplanen for arbejdskraftens frie bevægelighed« (), som Kommissionen har udsendt samtidig med det foreliggende forslag til forordning. ØSU er enig i, at vedtagelsen af forordningen vil være med til at bekæmpe illegalt og sort arbejde. Da der er tale om en intern koordinering, som udelukkende vedrører medlemsstaternes sociale sikringsordninger, mener ØSU desuden, at en ændring af forordningen vil medføre en væsentlig retlig og administrativ forenkling, da den nuværende koordinering af medlemsstaternes sociale sikringsordninger for tredjelandsstatsborgere bygger på talrige bilaterale og multilaterale aftaler.

2.4. Endelig bemærker ØSU, at Kommissionen vurderer, at udvidelsen af forordningen til at omfatte tredjelandsstatsborgere vil medføre en betydelig reduktion i de administrative omkostninger, hvorimod de finansielle konsekvenser vil være ubetydelige, eftersom de berørte personer allerede er omfattet af en social sikringsordning i en medlemsstat.

3. Særlige bemærkninger

3.1. ØSU er enig i ændringsforslagene til forordning (EØF) nr. 1408/71, artikel 1, 2 og 22a, der har til formål at lade henvisningerne til de pågældendes nationalitet samt til andre særlige personkategorier end statsborgere i Fællesskabet (statsløse, flygtninge fra tredjelande) udgå samt at indsætte en ny artikel 95c indeholdende overgangsbestemmelser vedrørende beskyttelse af rettigheder, der er erhvervet forud for den nye forordnings ikrafttrædelsesdato.

ØSU opfordrer Rådet til at fremskynde vedtagelsen af ændringerne til forordningen.

Bruxelles, den 25. marts 1998.

Tom JENKINS

Formand for Det Økonomiske og Sociale Udvalg

() EFT C 6 af 10.1.1998, s. 15.

() ØSU's udtalelser af 24. april 1991 (EFT C 159 af 17.6.1991) og 26. september 1991 (EFT C 339 af 31.12.1991).

() Rådets resolution af 5. oktober 1995 vedrørende bekæmpelse af racisme og fremmedhad i forbindelse med beskæftigelse og sociale anliggender (EFT C 296 af 10.11.1995).

() Europa-Parlamentets resolution af 15. juli 1993 om Fællesskabets indvandrerpolitik og resolution af 30. januar 1997 om racisme, fremmedhad og antisemitisme og om Det Europæiske År mod Racisme.

() Meddelelse fra Kommissionen KOM(97) 586 endelig udg. af 12. november 1997.